סטנלי דונן

סטנלי דונן (באנגלית: Stanley Donen; 13 באפריל 1924 - 23 בפברואר 2019) היה במאי קולנוע, במאי וידאו קליפים, כוריאוגרף ומפיק אמריקאי-יהודי שהתפרסם בעיקר בסרטים המוזיקליים שביים. כונה "המלך של המחזות המוזיקליים בהוליווד".

קורות חיים
סטנלי דונן נולד בעיר קולומביה (קרוליינה הדרומית) למשפחה יהודית, למרדכי מוזס והלן דונן. כילד יהודי סבל מהתגרויות אנטישמיות של חבריו לכיתה. כדי להתגבר על כך היה מבלה בצפייה בסרטים, קומדיות, מתח ומערבונים. בעיקר אהב את משחקם וריקודיהם של פרד אסטר וג'ינג'ר רוג'רס בסרט "טסים לריו" משנת 1933 בו צפה עשרות פעמים.

הוא למד ריקוד והופיע בתיאטרון המקומי בעיר קולומביה. ב-1940 עבר לניו יורק ולאחר שעבר מבחן במה, התקבל לעבודה כרקדן בהצגה "פאל ג'ואי" בהפקתו של ג'ורג' אבוט. בהפקה זו הכיר את ג'ין קלי, שהיה כוכב ההצגה. מאותה עת החל בשיתוף הפעולה אתו, בתחילה בתור מתלמד ולאחר מכן כשותף.

ב-1943 עבר להוליווד ושימש ככוריאוגרף למספר סרטים של ג'ין קלי, שהמפורסם ביניהם הוא הרימו עוגן (1945). שם הוא הגה את הרעיון לריקוד של קלי עם הדמות המצוירת של העכבר ג'רי.

ב-1949 ביים עם ג'ין קלי את הסרט המוזיקלי יום בניו יורק שהיה הצלחה גדולה. באותה שנה ביים ביחד עם ג'ין קלי את קח אותי לבייסבול. ב-1951 ביים את "חתונה מלכותית" עם פרד אסטר וג'יין פאוול, ובו הסצנה המפורסמת בה רוקד אסטר על התקרה.

ב-1952 ביים עם ג'ין קלי את שיר אשיר בגשם, שנחשב עד היום בעיני רבים כגדול הסרטים המוזיקליים. לאחר מכן המשיך דונן לביים סרטים מוזיקליים ובהם, שבע כלות לשבעה אחים (1954), משחקי הפיג'מה (1957), פנים מצחיקות (1957), הנסיך הקטן (1974) וקומדיות רומנטיות כמו: הדשא ירוק יותר (1960), חופשה בלונדון, (1958) חידון בחרוזים (1963), שניים לדרך (1967) ו"בגידות בריו" (1984).

בשנת 1999 ביים את סרט הטלוויזיה "Love Letters" עבור ABC; אשר מבוסס על המחזה באותו שם משנת 1988 מאת א.ר גורני.

דונן קיבל פרסים רבים על עבודותיו כבמאי קולנוע ותיאטרון וככוריאוגרף.

ב-1998 העניקה לו האקדמיה האמריקאית לקולנוע פרס אוסקר לשם כבוד על מפעל חיים. באותה השנה ביקר בישראל וקיבל פרס כבוד מטעם פסטיבל הקולנוע הישראלי על תרומתו לתעשיית הסרטים.

נפטר ב-23 בפברואר 2019.

קישורים חיצוניים

 סטנלי דונן שר ורוקד בטקס הענקת פרס אוסקר על מפעל חיים, באתר יוטיוב
 סטנלי דונן, באתר TCM

הערות שוליים

בוגרי אוניברסיטת קרוליינה הדרומית
במאי קולנוע יהודים אמריקאים
כוריאוגרפים אמריקאים
כוריאוגרפים יהודים
רקדנים אמריקאים
מפיקים אמריקאים
זוכי אוסקר: פרסי כבוד
אמריקאים שנולדו ב-1924
אמריקאים שנפטרו ב-2019